Biografie - SorinaSorina
Sy word as een van Suid-Afrika se supercool A-lys sterre beskou… tog dra haar alter ego die kroon as die "kômminste girl oppie teevee".
Welkom by die alter ego en preutse koekie se tweegeveg:
Haar vorige album "HOEZIT MY TJOMMA", het goue status bereik en haar welbekende "Floozerayna" moves is so aansteeklik soos waterpokkies in Witbank. Maar met haar nuwe album "EK WATCH JOU", is die groot vraag egter: WIÉ WATCH DIÉ RONDTE VIR WIÉ…
In hierdie nuwe album word die kontras tussen al die verskeie vlakke en fasette van haar God-geseënde talente en genade-gawes tot die uiterste aan die publiek bekend gestel . Die ondertoon van die album is 'n samesnoering van emosies in die oortreffende trap – want hierdie keer lag ons dat die valstande rol, sing ons dat die kranse antwoord gee, dans ons soos kaalvoet-lovers in somerreën, leef ons asof die uurglas reeds leeggeloop het en helaas huil ons ook saam met almal wie langs die pad die stryd verloor het.
SORINA SE GROOTWORD JARE EN SWAARKRY TYE (VOOR DIE FLOOZE)
Sy is 'n doodgewone maltrap-meisiekind wat groot geword het op 'n plaas in die Naboomspruitse bosveld. Na skool het sy haar regsgraad aan die Universiteit van Pretoria behaal waarna sy ook haar meestersgraad in kinderreg verwerf het. Sy het egter besluit om haar op die kunste toe te spits en het (helaas!) drama gaan swot by die eertydse Technikon Pretoria (deesdae TUT).
Gedurende haar eerste vryskutjaar as aktrise was sy dikwels mismoedig omdat min, of soms geen werk nie, haar kant toe gekom het. Uit pure radeloosheid skryf sy daardie jaar 'n liedjie "en sit sommer 'n wysie daarby". En so ontdek sy 'n verborge talent toe haar eerste liedjie by name "Plankevrees", 'n paar minute later gebore is. Sy skryf dit in 2004 vir ATKV se Crescendo liedjieskryf-wedstryd in, en dit dring deur tot die semi-finaal. Dit is toe dat sy pen op papier begin sit, skryf soos 'n tikmasjien, en die daaropvolgende jaar eindig met 'n plek in die finaal.
Die werkloosheid het egter steeds hard aan haar deur geklop, maar geduld en geloof het haar tydens dié moeilike jare laat aanhou glo dat sy eendag die vrugte van God se genade sal pluk, en 'n paar jaar later is haar CV beslis 'n bewys daarvan. Op haar kerfstok is immers nie net televisie-werk nie; sy het haarself ook as 'n professionele aktrise in die teater gevestig met verhoogstukke/kabarette soos Swartskaap (saam onder andere Dawid Minnaar), Haar Hare (met Karen Wessels, Lindie Stander, Bertha le Roux en Alexa Strachan), Leunverklikker (met Tobie Cronje as regisseur), Assie Kluite Klop (met Sandra Prinsloo as regisseur en Christa Steyn as musikale regisseur), en 'n KKNK hooffees produksie – Ons wil lewe; Ons gaan sterwe (wat sy in 2008 self geskryf, én die regie behartig het).
Deur die jare van televisie en teater het sy egter haar talent as kreatiewe liedjieskrywer verder ontgin en in 2007 is negentien "siel-songs" vasgevang in haar eerste onafhanklike CD getiteld "ENGEL MET 'N ANGEL". Vandaar is die "sing-ding" egter aan die rol gesit, en sedertdien is daar geen keer aan hierdie go-getter tjomma nie.
Hier is 'n paar vrae en antwoorde wat vir skooltake gebruik kan word.
Vir enige verdere inligting, sien die biografie hierbo. Besoek ook gerus die media afdeling vir al die media onderhoude & artikels tot op datum.
• Sorina die Flooze (beter bekend as die Flooze van 7de laan).
• Nooiensvan is Erasmus, getroude van is Riekert.
• Sy was in September 2014 al 6 jaar getroud met haar lief liewer liefste man, Braam Riekert, wat ook haar loopbaan se bestuur hanteer.
Nylstroom in Limpopo Provinsie, 'n plattelandse dorpie in die Waterberge.
Jou geboorte datum?
18 November 19-toentertyd. 'N vrou verklap nooit haar ouderdom nie 😉
Waar het jy grootgeword ?
Naboomspruit in Limpopo, op 'n klein mangoplasie so 4 km buite die dorp. Ek en my broer Janus Erasmus het op Hoërskool altyd in die landloop seisoen, so twee keer 'n week, vanaf die skool na die plaas gehardloop vir oefening en dan het my ma stadig agter ons aangery.
Ek was van Graad 1 tot matriek in Naboomspruit op skool; eers in Laerskool Eugene Marais, en toe in Hoërskool Hans Strijdom (ek was nie een skooldag afwesig nie – van Graad 1 tot matriek was ons elke dag by die skool – ek én my broer ;-))
Watter tipe opleiding het jy ondergaan?
Na skool het ek eers regte (LLB graad) geswot by Tukkies, en daarna het ek my Meestersgraad (LLM), ook in regte behaal, sowel as my drama opleiding (3 jaar diploma) by Technikon Pretoria.
Dis net ek en my broer Janus Erasmus. Hy is 'n jaar ouer as ek, en hy is my rolmodel. Hy was baie goed met sport op skool en ek is trots om sy klein sussie te wees. Ek is baie lief vir hom en ons kuier gereeld saam. Hy is my hero!
In watter kunsvorm blink jy uit?
• In drama as gewilde aktrise in 7de Laan.
• In musiek as sangeres wat al op Suid-Afrika se grootste Afrikaanse musiekverhoog, naamlik "Skouspel", gesing het.
Watter suksesse het jy behaal in jou loopbaan? Kan jy voorbeelde gee?
• In Suid-Afirka se grootste en gewildste sepie "7de Laan", is sy bekend as een van die land se gunsteling en mees geliefde karakters "Flooze" wat elke jaar haar verskyning maak in Hillside.
• Ek was al verskeie kere op die Skouspel verhoog: In 2011 as seremoniemeester saam met Wicus van der Merwe. Ek was ook in 2011 by Skouspel Kaap, in 2012 weer by Skouspel, en is vanjaar op beide Skouspel en Skouspel plus se verhoë te sien.
• Ek het reeds drie albums uit, waarvan die album "Hoezit my tjomma" goue status behaal het.
• Ek het ook in die musiekbedryf heelwat toekennings agter my naam, waaronder twe Huisgenoot Tempo toekennings, 'n Ghoema toekenning en 'n Vonk toekenning vir die beste Afrikaanse humor album.
Watter bydrae lewer jy deur jou kunsvorm?
Om met die Flooze se manewales 'n lag in mense se dag te sit, en deur humor vir hulle hoop te gee en 'n oomblik van hulle worries te laat vergeet – veral in 'n wêreld waar die negatiewe so maklik die positiewe kan oorheers en depressie die oorhand oor vreugde kan kry. Ek streef om as Sorina die beste te wees wat ek kan wees, en om dan ook gelukkig daarmee te wees. Ek wil mense graag leer om hulleself nie met ander te vergelyk nie, omdat elkeen uniek is in eie reg, en elkeen 'n plekkie in son te gun. Om jouself nooit meer te ag as ander nie, maar ook nie in jouself te twyfel nie.
En om helaas te besef en altyd te onthou dat alles, alles, is net genade!
Vinnige Flooze vrae:
• Gunsteling kleur: Rooi
• Gunsteling kos: Braaivleis, groen mielies & aartappels. Ek sal elke aand van my lewe hierdie 3 goed kan eet.
• Gunsteling Bybelverse: Jesaja 43:1-7
• Gunsteing tydverdryf: Om te gaan fliek. En fliek is nie fliek sonder popcorn & coke nie.
• Gunsteling boek: Die Bybel.
• Gunsteling sê-ding: Hoezit my tjomma!
• Gunsteling plekke in die wereld: In my man se arms.
• Bos of see? Altwee! Ek het grootgeword in die bosveld en daarom sal die reuk van 'n braaivleisvuur altyd een van my gunsteling reuke wees. Ek is mal oor die see en sal heeldag daarin swem as ek kon.